### 11.    Orientering om brug af option i kontrakt for vintertjeneste og saltindkøb

**Åbent**

Sagsnr.: 326-2020-1419        J.nr.: 05.07.02           Dokumentnr.:
326-2020-306470

**Sagstype**

Orientering.

**Resume og sagens baggrund**

De to kontrakter for henholdsvis vintertjeneste og
rammeaftale for levering af vejsalt løber til den 31. marts 2021 med option for
forlængelse i op til 2 x 1 år. Administrationen igangsætter en proces i forhold
til at gøre brug af optionerne og dermed forlænge kontrakterne til 2023.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Teknik- og Miljøudvalget fik på sit møde den 7. maj 2020 en
orientering om digitalisering af arbejdsgange inden for vintertjenesten. Af
sagen fremgik det blandt andet, at der i 2020 ville blive lavet en forberedelse
forud for et nyt udbud gældende fra vintersæsonen 2021/2022.

Administrationen har efterfølgende revurderet dette, og der igangsættes
nu en proces, hvor der gøres brug af optionerne med en forlængelse på 2 x 1 år.

Med en forlængelse af de gældende kontrakter får
administrationen mulighed for at følge den aktuelle udvikling i forhold til:

·
digitalisering af vejrdata og udvikling af eventuelle
målestationer for at opnå præcisering af udkald

·
vurdering af fællesudbud mellem forskellige områder (vej- og
parkområdet, ejendomsområdet og eventuelt andre kommuner),

·
nye typer af udbud og kontraktindhold,

·
revidering af det nuværende ”Regulativ om Vintervedligeholdelse
og Renholdelse af veje, stier og pladser”

·
vurdering af om vintertjeneste skal udvides til en
”klimatjeneste” i forhold til den klimatologiske udvikling, hvor mere nedbør
falder som regn og udfordrer vejnettet.

Med det nye system Vinterman har vintertjenesten opnået en
optimering for sæson 2019/2020, som Kalundborg Kommune også vil få glæde af i
de kommende år.

Administrationen vurderer, at der ikke er et presserende
behov for forbedring eller forandring af de gældende kontrakter. Der er aktuelt
et godt samarbejde med de 15 eksterne entreprenører.

Budget for vintertjeneste

Der er afsat et driftsbudget på i alt 11,2 mio. kr. årligt
til glatførebekæmpelse, og henholdsvis merforbrug og mindreforbrug udlignes i
de likvide aktiver. Teknik- og Miljøudvalgets samlede driftsbudget påvirkes
derfor ikke umiddelbart af de eventuelle økonomiske udsving, der er på området
over årene. I 2019 lå driftsbudgettet på 11,1 mio. kr., og det samlede forbrug
på glatførebekæmpelsen på lå på cirka 6,7 mio. kr.

**Økonomiske konsekvenser**

Ingen økonomiske konsekvenser.